واشینگتون یؤنه‌تیمی، "باشقانلیق سئچیملرینه سایبری سالدیری ادعا‌لاری" چرچیوه‌سینده، نیویورک و سان فرانسیسکوداکی 35 روس دیپلوماتین 72 ساعات ایچینده اؤلکه‌نی ترک ائتمه‌سینی ایسته‌دی.
بو شهرلرده‌کی روسیا دفترلری ده باغلانیلیر.
آغ ائو، "روسیانین آمریکا سئچیم‌لرینه سایبری سالدیری یولو ایله مداخیله ائتدیگی" و "روسیا‌داکی بعضی آمریکا‌لی دیپلومات‌لارا ساتاشما" ادعا‌لاری چرچیوه‌سینده باراک اوبامانین موسکوایا قارشی آلدیغی تحریم قرارلارینی آچیقلادی.
آیریجا سئچیم‌لرده اویلارا مداخیله ائتدیک‌لری سببیله روسیانین استخبارات سرویس‌لرینه ده تحریم قویولاجاق.
قونویا باغلی دانیشان آمریکا پرزیدنتی باراک اوباما، تحریملرین روسیانین آمریکا ماراق‌لارینا ضرر وئرمه جهدلرینه بیر قارشیلیق اولدوغونو سؤیله‌دی.
آمریکا متفیق‌لری‌نین اولوسلارآراسی نورما‌لار و دموکراتیک یؤنه‌تیمی هئچه سایان روسیانین فعالیت‌لرینه قارشی دورماق اوچون بیرلیکده چالیشماسی لازیم اولدوغونو سؤیله‌ین اوباما، روسیایا تحریملرین داوامی‌نین گله‌جیینی ده قید ائتدی.
اوباما، روسیانین سئچیم‌لره مداخیله ائتمه سعی‌لرینه و پیس یازیلیم‌لار ایله ائتدیگی سایبری سالدیری‌لارا باغلی کنگره‌یه بیر راپور سونولاجاغینی ایفاده ائتدی.
تحریملره قارشی‌لیق روسیا خاریجی ایشلر باخانلیغی ایسه ایکی‌لی ایلیشکی‌لرین ضرر گؤرجیینی سؤیله‌دی.
کرملین‌دن گلن آچیقلامادا دا، روسیانین تحریملره "اویغون" شکیلده قارشی‌لیق وئرجیی وورغولاندی.
کرملین سؤزچوسو دیمیتری پئسکوو، قارشیلیغین نه اولاجاغینا روسیا دؤولت باشقانی پوتینین قرار وئرجیینی سؤیله‌دی.
